ไทย-อียิปต์ สนับสนุนความร่วมมือแลกเปลี่ยนประสบการณ์ด้านการท่องเที่ยวควบคู่ไปกับการควบคุมโรค ฟื้นฟูเศรษฐกิจ
นายมุศเฏาะฟา มะฮ์มูด มุศเฏาะฟา เอลกูนี (H.E. Mr. Moustapha Mahmoud Moustapha Elkouny) เอกอัครราชทูตสาธารณรัฐอาหรับอียิปต์ประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสเข้ารับตำแหน่ง ที่ห้องสีงาช้าง ตึกไทยคู่ฟ้า ทำเนียบรัฐบาลนายกรัฐมนตรี กล่าวต้อนรับและแสดงความยินดี กับเอกอัครราชทูตสาธารณรัฐอาหรับอียิปต์ในโอกาสเข้ารับตำแหน่งอย่างเป็นทางการ ชื่นชมความสัมพันธ์อันแน่นแฟ้นระหว่างไทยกับอียิปต์ที่มีมาอย่างยาวนานกว่า 67 ปี และมีความใกล้ชิดกันในหลายๆ ด้าน โดยเฉพาะอย่างยิ่งด้านการศึกษา นายกรัฐมนตรี เชื่อมั่นว่า เอกอัครราชทูตอียิปต์ฯ จะมีบทบาทสำคัญในการส่งเสริมและผลักดันให้เกิดความร่วมมือในสาขาที่เป็นประโยชน์ร่วมกันอย่างเป็นรูปธรรม ยืนยันรัฐบาลไทยพร้อมให้ความร่วมมือและสนับสนุนการทำงานของเอกอัครราชทูตอียิปต์ฯ เพื่อสานต่อความร่วมมือระหว่างกันอย่างเต็มที่เอกอัครราชทูตอียิปต์ฯ ยืนยันพร้อมสานต่อและส่งเสริมความสัมพันธ์ระหว่างกันให้ใกล้ชิดมากขึ้นในทุกมิติ พร้อมชื่นชมการบริหารจัดการสถานการณ์โควิด-19 ของไทยที่มีประสิทธิภาพและเป็นที่ยอมรับ โดยทั้งสองฝ่ายเห็นพ้องเพิ่มพูนความร่วมมือในทุกด้านที่มีศักยภาพภายหลังสถานการณ์โควิด-19 คลี่คลายทั้งสองฝ่ายเชื่อมั่นว่า ไทย-อียิปต์ ยังมีศักยภาพที่จะขยายความร่วมมือด้านการค้าและการลงทุนระหว่างกันได้อีกมาก โดยใช้ประโยชน์จากที่ตั้งของทั้งสองประเทศเพื่อเป็นประตูเชื่อมไปยังประเทศอื่นๆ ในภูมิภาค โดยนายกรัฐมนตรีขอให้รัฐบาลอียิปต์ช่วยดูแลคนไทยที่เข้าไปลงทุนในอียิปต์ พร้อมทั้งเชิญชวนเอกชนอียิปต์เข้ามาลงทุนในไทยมากขึ้น โดยเฉพาะ(EEC) นอกจากนี้ ทั้งสองฝ่ายได้หารือในประเด็นความร่วมมือสำคัญอื่นๆ ร่วมกัน อาทิ ด้านการศึกษา ทั้งนี้ไทยพร้อมให้มีการแลกเปลี่ยนความรู้และประสบการณ์ด้านการจัดการท่องเที่ยวแบบ New Normal ของไทยแก่อียิปต์